text: Hans satte ringene på: Ungerne gjorde som de skulle  
  01 juli 2018 kl. 15.39
  Ringmærkeren Hans Skov frygtede, at det måske var for sent at ringmærke storkeungerne i Smedager i dag. Men heldigvis gik det hele, som det skulle. 
  Hans Skov er ikke bare én af de få. Han er den eneste i landet, der har lov til at ringmærke storke. Og det gjorde han så igen i dag i Smedager. Her fik Tommy og Annikas unger ringmærker på. 
  - Ungerne var meget store, så jeg var lidt i tvivl om, om vi havde forpasset det tidspunkt, hvor de ville spille døde. Det gør de, hvis de har den rigtige alder mellem tre til fem uger, siger Hans Skov, der er ringmærker for Zoologisk Museum.
  Hans Skov, ringmærker, Zoologisk Museum : "Ungerne var meget store, så jeg var lidt i tvivl om, om vi havde forpasset det tidspunkt, hvor de ville spille døde. "
  I dag søndag kan ungerne fejre seks-ugers fødselsdag, og selvom de er en uge ældre, end hvad de måske burde være ved en ringmærkning, så gik det hele efter planen. 
  - Det var sådan lidt sent nok, men ungerne gjorde, som de skulle. De spillede døde, så der var ingen problemer i dag, siger Hans Skov. 
  Ungerne har gode chancer 
  Det er ikke kun dagens ringmærkning, der går som håbet. De tre unger vokser hastigt, og ringmærkeren Hans Skov spår en god fremtid for dem. 
  - Ungerne i reden er meget store og flotte. De skal nok blive til noget, siger Hans Skov. 
  Og Annika og Tommys små storkeunger har stadig god tid til at vokse sig endnu større, og det solrige vejr passer dem alle rigtig godt. 
  - De har helt til sidst i august, hvor de kan lære at finde mad. De skal nok nå at blive skrappe til at finde mad, for man er allerede begyndt at høste, så landskabet er åbent - så fra nu bliver det nemt for dem at finde mad, siger Hans Skov.
  
  